80-jarige vrou op Stilbaai vermoor | Maroela Media
80-jarige vrou op Stilbaai vermoor
'n 80-jarige vrou van Stilbaai in die Suid-Kaap is koelbloedig in haar huis vermoor en haar 92-jarige vriendin in 'n ernstige toestand in die hospitaal opgeneem nadat die twee vroue in hul huis aangeval is.
Kapt. Malcolm Pojie, woordvoerder van die polisie, het gesê twee mans is reeds in verband met die voorval in hegtenis geneem.
Volgens Pojie het die twee vroue saam in 'n huis in Jongensfontein gewoon. "'n Buurman het onraad vermoed by die vroue se huis en die polisie ontbied. Dit is toe dat polisiebeamptes afgekom het op die 80-jarige vrou se liggaam en die ander vrou wat ernstig beseer is," het hy gesê.
Hy kon nie onmiddellik bevestig hoe die oorledene gesterf het of wat die aard van die ander vrou se beserings is nie. Dit is ook nog nie duidelik hoe die aanvallers toegang tot die huis verkry het nie.
Volgens Pojie het die polisie vasgestel dat die aanvallers met die oorledene se Toyota Corolla gevlug het en is inligting oor die voertuig aan die res van die polisie versprei. Die voertuig is later in Vermaaklikheid opgemerk en die twee insittendes is in hegtenis geneem.
Pojie het bevestig dat die verdagtes onderskeidelik van Heidelberg en Riversdal afkomstig is, maar kon nie onmiddellik hul onderskeie ouderdomme bevestig nie.
Hy het gesê die verdagtes sal Maandag in die Riversdal-landdroshof op onder meer 'n aanklag van moord verskyn. Pojie het gesê die polisie stel tans vas of daar enigiets uit die vroue se huis gesteel is.
Die oorledene se naam kan nog nie bekendgemaak word nie.
Eskom-ondersoek: Adjunkminister sal getuig
Lafaards wat twee ou dames aanval!!!
Dankie vir die oplettendheid van n goeie buurman sowel as uitstekende diens deur SAPD vir die vinnig reaksie en arrestasie. Bly om te sien daar is nog goeie en vinnige polisie lede wat hulle pligte ernstig opneem. Doen so voort..
En so wag ek nog om te. sien wanneer die media die syfers gaan byhou soos vir renoster en olifant stropery. Om telling te hou van wittes wat gestroop word.
Dit het begin.
Die arme twee dames is so weerloos. Hulle kon maar net gevat het wat hulle wou hê. Die haat en moordlus moes egter ook eers bevredig word.